Maryland

Maryland on Yhdysvaltojen osavaltio, joka liittyi liittovaltioon 7. osavaltiona 28. huhtikuuta, 1788. Sen postitunnus on MD. Marylandin pääkaupunki on Annapolis ja osavaltion rajanaapureina ovat Pennsylvania pohjoisessa, Länsi-Virginia lännessä, Delaware idässä ja Virginia sekä Marylandista aikoinaan erotettu Columbian liittopiiri etelässä. Marylandin kuvernöörinä on toiminut tammikuusta 2023 demokraattien Wes Moore.

Maantiede 

Marylandin rajanaapureina ovat Pennsylvania pohjoisessa, Länsi-Virginia lännessä, Delaware idässä ja Virginia etelässä.

Marylandin ympäristö on vaihtelevaa. Sitä on kutsuttu ”Amerikaksi pienoiskoossa”, sillä maisema vaihtelee hiekkadyyneistä metsä- ja vuoristoalueisiin villieläimineen. Marylandin osavaltiossa ei ole ollenkaan luontaisia järviä. Kaikki järvet ovat syntyneet ihmisten tekemien patorakennelmien seurauksina. Suurin järvistä on Deep Creek Lake osavaltion länsiosassa.

Suurimmat joet ovat Patapsco, Patuxent, Potomac ja Susquehanna.

Vuoden kuumin kuukausi on heinäkuu, jolloin keskimääräinen ylin lämpötila Baltimoressa on noin 33,4 celsiusastetta. Keskimääräinen alin lämpötila on pakkasen puolella tammikuussa vain −0,1 celsiusastetta.

Historia 

Nykyisen osavaltion alueella on liikkunut metsästäjä-keräilijöitä jääkauden väistymisestä alkaen. Eurooppalaisten tullessa aluetta asuttaneet heimot kuuluivat algonkin-kansoihin. Alueen luoteispuolella asuneet irokeesit ahdistelivat näitä, ja brittien irokeeseja vastaan lupaama suojelus paransi eurooppalaisten ja intiaanien välejä alkuvuosina.

Vuonna 1608 John Smith kartoitti Chesapeakelahden ympäristöä. Myöhemmin 1600-luvulla alueelle muutti Euroopasta uskontonsa tähden vainottuja. Alueesta muodostettiin Marylandin provinssi.

Marylandilaiset osallistuivat aktiivisesti Amerikan vallankumoukseen.

Maryland ratifioi Yhdysvaltojen perustuslain seitsemäntenä osavaltiona 28. huhtikuuta 1788. Vuonna 1791 se antoi maata ja varoja jotta liittovaltion pääkaupunkia voitiin alkaa rakentaa.

Hallinto 

Marylandin lainsäädäntövaltaa käyttää kaksikamarinen osavaltion parlamentti. Ylähuoneessa eli senaatissa on 47 jäsentä, alahuoneessa eli edustajainkokouksessa on 141 jäsentä.

Ylintä toimeenpanovaltaa käyttää kuvernööri.

Osavaltio on jaettu 23 piirikuntaan. Lisäksi Baltimoren kaupunki on itsenäinen aluehallintoyksikkö.

Talous 

Vuonna 2010 the Bureau of Economic Analysis arvioi Marylandin kokonaistuotannon olleen 295 miljardia Yhdysvaltain dollaria. Tulot asukasta kohti olivat , mikä on liittovaltion neljänneksi suurin.

Marylandin taloudellinen toiminta on vahvasti keskittynyt palvelusektorille. Liikenteellä on tärkeä osa taloudessa, Marylandissa on tärkeitä satamia, junaratoja ja tieväyliä. Marylandissa on tärkeitä puolustusteollisuuden, lentoteollisuuden ja biotutkimuksen laboratorioita sekä teknisiä yksiköitä. Alueella on myös useita koulutuksen ja lääketieteen alan yksiköitä. Johns Hopkins University -yliopiston eri osastot ja sen lääketieteen tutkimus ovat suurin työllistäjä Baltimoren alueella. Tekniset ja hallinnolliset työt työllistävät 25 prosenttia Marylandin työvoimasta. Luku on yksi suurimmista liittovaltiossa.

Marylandin suurimpiin työnantajiin kuuluvat Marylandin yliopisto, NASA ja Goddardin avaruuskeskus.

Maryland tuottaa maakaasua, kivihiiltä ja sähköä. Kolmannes sähköstä tuotetaan Calvert Cliffsin ydinvoimalassa.

Marylandissa on kaikkiaan 16 lentoasemaa. Suurin niistä on Baltimore–Washingtonin kansainvälinen lentoasema. Marylandissa on seitsemän satamaa.

Väestö 

Marylandin 5,8 miljoonasta asukkaasta 60,8 prosenttia on valkoisia. Osuus on pienempi kuin Yhdysvalloissa keskimäärin (77,9 prosenttia).

Asutuskeskuksia 

 Annapolis – osavaltion pääkaupunki, United States Naval Academyn kotipaikka
 Baltimore – väekkäin kaupunki, talouden ja kulttuurin keskus
 Bethesda – Washington D.C.:n lähiö, National Institutes of Healthin ja Bethesda Naval Hospitalin kotipaikka
 Gaithersburg – National Institute of Standards and Technologyn kotipaikka, toiseksi väekkäin kaupunki.

Kulttuuri 

Marylandin kulttuurin keskus on Baltimore, jossa toimii Baltimoren sinfoniaorkesteri ja useita ammattiteattereita, Baltimoren taidemuseo, yleisöakvaario, rautatie- ja raitiotiemuseo sekä useita muita museoita.

Urheilu 

Marylandin kansallisurheilua on peitsitaistelu.

Marylandissa on kaksi NFL-tason joukkuetta amerikkalaisessa jalkapallossa: Baltimore Ravens ja Washington Football Team Landoverissa. Baltimore Orioles pelaa baseballin pääsarjassa. Haavipallo on osavaltion nimikkojoukkuepeli, Lacrosse Museum and National Hall of Fame sijaitsee Baltimoressa.

Lähteet

Aiheesta muualla 

 Marylandin osavaltion internetsivut

Seulonnan keskeiset artikkelit